b'\n_START_ARTICLE_\nFilmski festival v Cannesu\n_START_SECTION_\nZgodovina\n_START_PARAGRAPH_\nCanski filmski festival izvira iz filmskega festivala v Benetkah. Ta je bil prvi\xc4\x8d izveden \xc5\xbee leta 1932 in je bil organiziran z namenom nacisti\xc4\x8dne in fa\xc5\xa1isti\xc4\x8dne propagande. Francija se je zato namesto sodelovanja odlo\xc4\x8dila za svoj festival. Prvi\xc4\x8d je bil organiziran leta 1939, a zaradi izbruha vojne ni pri\xc5\xa1el dlje od slavnostne otvoritve. Prvi pravi festival je bil organiziran leta 1946 pod imenom Festival International du Film._NEWLINE_Festival je ve\xc4\x8dino svoje moderne podobe razvijal vse do devetdesetih let prej\xc5\xa1njega stoletja. Najprej so nastali nagrada zlata palma leta 1955 in mednarodni teden kritike leta 1962. Sedem let kasneje so z namenom, da bi se na festivalu lahko predvajali tudi tuji filmi neznanih re\xc5\xbeiserjev ustanovili zdru\xc5\xbeenje re\xc5\xbeiserjev ter mednarodno organizacijo filmskih kritikov._NEWLINE_V osemdesetih letih sta nastala nagrada zlata kamera ter tekmovanje Un Certain Regard, ki sta festival odprla mladim filmskim debitantom, \xc5\xa1tudentom in filmom na robu distribucije. Leta 1987 je bila pred pala\xc4\x8do prvi\xc4\x8d postavljena znamenita rde\xc4\x8da preproga za poziranje fotografom._NEWLINE_Kot zadnji del uradnega tekmovalnega programa je bil leta 1998 ustanovljen Cin\xc3\xa9fondation. Leta 2002 se je festival uradno poimenoval filmski festival v Cannesu (Festival de Cannes).\n_START_SECTION_\nTekmovalni programi in nagrade\n_START_PARAGRAPH_\nFilmski festival ima ve\xc4\x8d tekmovalnih programov. Deli se na uradni tekmovalni program, paralelno sekcijo ter ostale dogodke, kot so razstave in delavnice. Na festivalu se vsako leto sestavi nova mednarodna \xc5\xbeirija, katere \xc4\x8dlani so delavci iz filmske industrije. \xc5\xbdirija podeli mnogo nagrad, najpomembnej\xc5\xa1a med njimi je zlata palma. Druge nagrade za katere se potegujejo celove\xc4\x8derni filmi so: velika nagrada \xc5\xbeirije, posebna nagrada \xc5\xbeirije, nagrada za najbolj\xc5\xa1o \xc5\xbeensko in mo\xc5\xa1ko vlogo, nagrada za najbolj\xc5\xa1ega re\xc5\xbeiserja ter najbolj\xc5\xa1i scenarij. _NEWLINE_V glavni tekmovalni program spadajo \xc5\xa1e tekmovanje za najbolj\xc5\xa1i kratki film, tekmovanje \xc5\xa1tudentskih filmov Cin\xc3\xa9fondation ter tekmovanje Un Certain Regard._NEWLINE_V paralelno sekcijo festivala spadajo nagrade, ki jih podelijo razli\xc4\x8dne mednarodne organizacije in ustanove. Je netekmovalni program, namenjen odkrivanju razli\xc4\x8dnih vidikov in talentov filmske industrije iz celega sveta. Med drugim je podeljena nagrada mednarodne organizacije filmskih kritikov. Od leta 1978 naprej je v tem sklopu podeljena nagrada zlata kamera za najbolj\xc5\xa1i prvi film. Dobitnika dolo\xc4\x8di posebna \xc5\xbeirija, sestavljena iz vseh treh organizatorjev (vodje festivala, re\xc5\xbeiserjev in kritikov).'